ΚΑΝΟΝΙΣΜΟΣ (ΕΚ) αριθ. 731/1999 ΤΗΣ ΕΠΙΤΡΟΠΗΣ

της 7ης Απριλίου 1999

για την τροποποίηση του κανονισμού (ΕΚ) αριθ. 2848/98 στον τομέα του ακατέργαστου καπνού όσον αφορά την κατανομή ποσοτήτων ως επακόλουθο της μεταφοράς των ποσοτήτων κατωφλίου εγγύησης από μια ομάδα ποικιλιών σε μία άλλη καθώς και του παραρτήματος ΙΙ στο οποίο ορίζονται οι περιοχές παραγωγής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2075/92 του Συμβουλίου, της 30ής Ιουνίου 1992, για την κοινή οργάνωση αγοράς στον τομέα του ακατέργαστου καπνού(1), όπως τροποποιήθηκε τελευταία από τον κανονισμό (ΕΚ) αριθ. 660/1999(2), και ιδίως τα άρθρα 7, 9 και 11,

Εκτιμώντας:

ότι το άρθρο 9 παράγραφος 4 του κανονισμού (ΕΟΚ) αριθ. 2075/92 προβλέπει τη δυνατότητα μεταφοράς των ποσοτήτων κατωφλίου εγγύησης προς μια άλλη ομάδα ποικιλιών· ότι θα πρέπει να προβλεφθούν οι διατάξεις δυνάμει των οποίων θα είναι δυνατή η τροποποίηση των βεβαιώσεων που εξεδόθησαν για ποσοστώσεις στους μεμονωμένους παραγωγούς, μη μέλη μιας ομάδας και, στους ομίλους παραγωγών, μετά την άδεια της μεταφοράς αυτής·

ότι, για λόγους ορθής διαχείρισης και διαφάνειας, είναι σκόπιμο τα κράτη μέλη να καθορίσουν αντικειμενικά κριτήρια τα οποία θα δημοσιεύσουν αυτά τα ίδια για την κατανομή των ποσοτήτων κατωφλίων εγγύησης που μεταφέρονται προς μια άλλη ομάδα ποικιλιών· ότι είναι σκόπιμο τα κριτήρια αυτά να καθοριστούν λαμβάνοντας υπόψη τη γνώμη των αναγνωρισμένων διεπαγγελματικών οργανώσεων σύμφωνα με τις διατάξεις του κανονισμού (ΕΟΚ) αριθ. 2077/92 του Συμβουλίου(3), και να κοινοποιηθούν στην Επιτροπή·

ότι, σύμφωνα με τις διατάξεις του άρθρου 5 στοιχείο α) του κανονισμού (ΕΟΚ) αριθ. 2075/92, η χορήγηση της πριμοδότησης υπόκειται στον όρο ότι ο καπνός σε φύλλα προέρχεται από μία συγκεκριμένη ζώνη παραγωγής για κάθε ποικιλία·

ότι οι περιοχές αυτές παραγωγής, δυνάμει του άρθρου 8 του κανονισμού (ΕΚ) αριθ. 2848/98 της Επιτροπής, της 22ας Δεκεμβρίου 1998, για τις λεπτομέρειες εφαρμογής του κανονισμού (ΕΟΚ) αριθ. 2075/92 όσον αφορά το καθεστώς πριμοδοτήσεων, των ποσοστώσεων παραγωγής και της ειδικής ενίσχυσης που χορηγείται στις ομάδες παραγωγών στον τομέα του ακατέργαστου καπνού(4), όπως τροποποιήθηκε τελευταία από τον κανονισμό (ΕΚ) αριθ. 510/1999(5), ορίζονται στο παράρτημα ΙΙ αυτού του ίδιου κανονισμού·

ότι, ως επακόλουθο της απόφασης του Συμβουλίου για τον καθορισμό των πριμοδοτήσεων και των κατωφλίων εγγύησης για τον καπνό σε φύλλα ανά ομάδα ποικιλιών και ανά κράτος μέλος για τις συγκομιδές 1999, 2000 και 2001, και κατόπιν της αιτήσεως της Ιταλίας στις 12 Μαρτίου 1999, είναι σκόπιμο να καθοριστούν οι περιοχές παραγωγής από τις ποικιλίες Κατερίνη και άλλες παρόμοιες σε αυτό το κράτος μέλος, τροποποιώντας το παράρτημα ΙΙ του κανονισμού (ΕΚ) αριθ. 2448/98·

ότι τα εν λόγω μέτρα πρέπει να εφαρμοστούν το συντομότερο δυνατό·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2848/98 τροποποιείται ως εξής:

1. Στο άρθρο 22 προστίθεται η ακόλουθη παράγραφος 4: "4. Οι ποσότητες οι οποίες αναγράφονται στις βεβαιώσεις ποσοστώσεων παραγωγής ως επακόλουθο της μεταφοράς των ποσοτήτων κατωφλίου εγγύησης από μία ομάδα ποικιλιών σε μία άλλη κατ' εφαρμογή του άρθρου 9 παράγραφος 4 του κανονισμού (ΕΟΚ) αριθ. 2075/92 κατανέμονται μεταξύ των μεμονωμένων παραγωγών, μη μελών ενός ομίλου και των ομίλων παραγωγών που είναι δικαιούχοι των βεβαιώσεων ποσοστώσεων παραγωγής από τον αρμόδιο οργανισμό των κρατών μελών, κατά ισότιμο τρόπο, εντός των δεκαπέντε ημερών που ακολουθούν την ημερομηνία δημοσίευσης στην Επίσημη Εφημερίδα των Ευρωπαϊκών Κοινοτήτων του κανονισμού που προσδιορίζει την μεταφορά αυτή. Η κατανομή αυτή πραγματοποιείται με βάση αντικειμενικά και δημοσιευμένα κριτήρια, τα οποία θα πρέπει να έχουν καθοριστεί από τα κράτη μέλη αφού ληφθεί υπόψη η γνώμη των αναγνωρισμένων διεπαγγελματικών οργανώσεων, σύμφωνα με τις διατάξεις του κανονισμού (ΕΟΚ) αριθ. 2077/92. Ο αρμόδιος οργανισμός των κρατών μελών προβαίνει στη διόρθωση των ποσοτήτων που αναγράφονται στις βεβαιώσεις παραγωγικών ποσοστώσεων εφόσον οι μεμονωμένοι παραγωγοί, μη μέλη ενός ομίλους και οι ενδιαφερόμενοι όμιλοι παραγωγών έτυχαν της χορήγησης βεβαίωσης παραγωγικής ποσοστώσεως, εντός της προθεσμίας που αναφέρει στην παράγραφο 3."

2. Στο άρθρο 54 προστίθεται το ακόλουθο στοιχείο μ): "μ) τα αντικειμενικά κριτήρια καθορίζονται από το κράτος μέλος για την κατανομή των ποσοτήτων του κατωφλίου εγγυήσεως που μεταφέρονται προς μία άλλη ομάδα ποικιλιών δυνάμει του άρθρου 22 παράγραφος 4".

3. Το μέρος VΙΙ "Κατερίνη και παρόμοιες ποικιλίες" του παραρτήματος ΙΙ αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την συγκομιδή του 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Απριλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 215 της 30.7.1992, σ. 70.

(2) ΕΕ L 83 της 27.3.1999, σ. 10.

(3) ΕΕ L 215 της 30.7.1992, σ. 80.

(4) ΕΕ L 358 της 31.12.1998, σ. 17.

(5) ΕΕ L 60 της 9.3.1999, σ. 54.

ΠΑΡΑΡΤΗΜΑ

">ΘΕΣΗ ΠΙΝΑΚΑ>"